**„Ekspress Grupp“ naująja generaline direktore paskyrė Liiną Liiv**

**Pirmaujančios Baltijos šalyse žiniasklaidos grupės AS „Ekspress Grupp“ stebėtojų taryba naująja bendrovės valdybos nare ir generaline direktore paskyrė Liiną Liiv, turinčią didelę verslo plėtros, rinkodaros ir komunikacijos valdymo patirtį, įgytą dirbant tarptautinėse įmonėse.**

„Ekspress Grupp“ stebėtojų taryba **Liiną Liiv** valdybos nare paskyrė nuo 2025 m. gruodžio 1 d. penkerių metų kadencijai. Nuo 2026 m. sausio 1 d. ji taip pat eis generalinės direktorės ir valdybos pirmininkės pareigas.

Liina Liiv turi daugiau nei 15 metų patirties verslo plėtros, strateginės rinkodaros ir komunikacijos srityse, taip pat didelę patirtį tarptautinių komandų valdymo srityje. Ji yra dirbusi įvairiose pareigose „Tele2 Estonia“, vadovavusi „OlyBet Group“ tarptautinės rinkodaros komandai. Pastaraisiais metais Liina Liiv dirbo Čekijos Respublikoje, kur vadovavo tarptautinės inovacijų ir verslo augimo įmonės „Creative Dock Group“ rinkodaros, pardavimų ir verslo plėtros komandoms Europoje ir Artimuosiuose Rytuose bei buvo atsakinga už įmonės veiklos rezultatus, KPI sistemas bei efektyvumą. Liina Liiv yra įgijusi komunikacijos valdymo magistro laipsnį Tartu universitete.

„Įvairiapusė Liinos Liiv patirtis Estijos bei tarptautiniame versle suteikia pridėtinės vertės „Ekspress Grupp“ plėtrai“, – teigia **Ülar Maapalu**, „Ekspress Grupp“ stebėtojų tarybos pirmininkas.

Dabartinė „Ekspress Grupp“ generalinė direktorė ir valdybos pirmininkė **Mari-Liis Rüütsalu** pasitrauks iš pareigų 2025 m. gruodžio 31 d., pasibaigus jos paskutinei ketverių metų kadencijai. Rüütsalu „Ekspress Grupp“ dirbo 13 metų, iš kurių pastaruosius 9 – valdybos pirmininke. Nuo 2026 m. sausio 1 d. darbą tęs tokios sudėties „Ekspress Grupp“ valdyba: Liina Liiv (valdybos pirmininkė), vyriausiasis plėtros vadovas **Karl Anton** ir vyriausiasis finansų vadovas **Rain Sarapuu**.

**AS „Ekspress Grupp“** yra pirmaujanti žiniasklaidos grupė Baltijos šalyse, kurios veikla apima internetinio žiniasklaidos turinio gamybą ir laikraščių, žurnalų bei knygų leidybą. Grupė taip pat valdo elektroninę bilietų pardavimo platformą ir bilietų pardavimo vietas, teikia skaitmeninių lauko ekranų paslaugas Estijoje ir Latvijoje. Be to, grupės įmonės organizuoja konferencijas, mokymus ir renginius – daugiausia Estijoje ir Lietuvoje, bet taip pat ir Latvijoje. „Ekspress Grupp“ veiklą pradėjo 1989 m., joje dirba apie tūkstantį žmonių.

*Prie pranešimo žiniasklaidai pridėta Liinos Liiv nuotrauka.*

**Papildoma informacija:**

Ülar Maapalu

Stebėtojų tarybos pirmininkas

ylar@aktivafinance.eu